
Канон Пресвятей Богородице 


Песнь 1 


Ирмос: Яко по суху пешешествовав Израиль по бездне стопами, гонителя 
фараона видя потопляема, Богу победну песнь поим вопияше. 


Припев: Пресвятая Богородице, спаси нас. 


Неоскудну благодать имущи яко Божественную, Мати безневестная, к 
Тебе прибегающих не презри, от бед и скорбей присно спасающи. 

Се время наста моего уныния, востани, Пречистая Владычице, и 
помощи даждь ми руку: Ты бо мир Божественнаго веселия исполнила 
еси. 

Слава: Державный Твой покров, Богородительнице, яко заступница 
сущи, даждь ми вскоре напастьми одержиму, и невредна от сих сохрани 
мя. 

И ныне: Души моей смерть притекает, искушения же ненавидящих, 
яко аспиды, обыдоша погубити мя: но Сама мя, Богородице, спаси. 


Песнь З 


Ирмос: Разширишася на враги моя уста моя, яко утвердися о Господе сердце 
мое. 


Умерщвленную душу мою прегрешеньми, Живот яко рождшая, 
Богородице, оживи. 

От всякаго искушения соблюди к Тебе прибегающих, Богородице, 
упование наше. 

Слава: От востающих на мя напастей горько спаси мя, Мати Господа 
моего Пренепорочная. 

И ныне: Яже мирови спасение подающи Божественным Рождеством 
Твоим, от бед мя премени. 


1 Т. е. канон следует читать в субботу вечером, под воскресенье. Все каноны 
читаются вечером указанного дня. Слово «молебный» в названии канона означает, что 
Устав предполагает его исполнение на молебне. 

Песнь 4 


Ирмос: Услыша пророк пришествие Твое, Господи, и убояся, яко хощеши от 
Девы родитися и Человеком явитися, и глаголаше: услышах слух Твой и 
убояхся, слава силе Твоей, Господи. 


Изнеможе нищетою крепость души моея, Богородительнице, и лютое 
на мя омрачение нападе, от прегрешений имущее наход: призри, яко 
светоносный облак Божий, и просвети мя, молюся. 

Бури зол моих и смущение прегрешений, преложи в тишину спасения, 
яко сущи пристанище, Всенепорочная: рыкающе ищут мя, яко львове, 
пожрети, пагубы тех избави мя, молюся. 

Слава: В нощи и во дни, на земли же и в мори, и на всяком месте 
спасение твердо сущи, Богородице покрове непобедимый, спасай мя: по 
Бозе бо на Тя воистинну христиане уповаем. 

И ныне: От великих и различных прегрешений же и напастей всегда 
спасаеши мя: темже яко рождшую Тя Господа молю, и к Тебе прибегаю, 
непобедимей помощи скорбящим: от бед изведи мольбами Твоими. 


Песнь 3 


Ирмос: Свет возсияй миру, Христе, просвети сердце мое, от нощи Тебе 
зовуща, и спаси мя. 


Спасения Тя покров славим, Слова Мати, Всенепорочная, навет не 
боящеся человеческих. 

Имуще Тя стену необориму, искушений же и печали востания 
избавляемся, Пречистая. 

Слава: Изми мя от злых человек языка, Чистая: якоже бо бритва 
изострися, погубите иский душу мою горько. 

И ныне: Прилежно Ти припадаю, моляся: яко Мати Зиждителя моего, 
одержащих мя бед свободи. 


Песнь 6 


Ирмос: Китом пожрен греховным, вопию Тебе, Христе: яко пророка из 
истления мя свободи. 


Горести вкус прием, Божественныя сладости отчуждихся, Пречистая. 
Темже вопию Ти: даруй ми помощь. 

Омрачение страстей раба мя тли содела: темже, Свет рождшая, 
свободи мя, Владычице. 

Слава: Согласно Тебе и верно исповедаюся, Пречистая, и пожру Ти 
жертву, Тобою избавлься скорби. 

И ныне: Отверзошася на мя неправды уста, Владычице: темже мя, яко 
заступница, сих вскоре свободи. 


Таже: Господи помилуй, трижды. Слава, и ныне 


Кондак, глас 6: 


Предстательство христиан непостыдное, ходатайство ко Творцу 
непреложное, не презри грешных молений гласы: но предвари, яко 
Благая, на помощь нас, верно зовущих Ти: ускори на молитву и потщися 
на умоление, предстательствующи присно, Богородице, чтущих ТЯ. 


Песнь 7 


Ирмос: Росодательну убо пещь содела ангел преподобным отроком, халдеи 
же опаляющее веление Божие мучителя увеща вопити: благословен еси, Боже 
отец наших. 


Искушения души моея, юже тучнии юнцы ныне обыдоша, Пресвятая 
Дево, Сама мя сих свободи. 

Защищающи тощно в беде сущих и в печали, радость, Богородице, 
подаеши всегда. 

Слава: Побеждена мя всего отчаянием дел и печали огради мя, Дево, 
яко покров всем нерушимый. 

И ныне: Предстательством Твоим избавляемся бед и скорбей и 
обретаем богатство велие неистощаемо. 


Песнь 8 


Ирмос: Из пламене преподобным росу источил еси и праведнаго жертву 
водою попалил еси: вся бо твориши, Христе, токмо еже хотети, Тя превозносим 
во вся веки. 


От человеческих снедаюся озлоблений и молюся, Богородице: избави 
мя суетнаго совета их. 

Победихся в печалех искушении моими и молюся, Владычице: от сих 
мя спаси невредима. 

Слава: Спаси мя, Чистая, от человека льстива, и языка, и уст, и 
мучительства, и всякия нужды. 

И ныне: Иже нравом прельщаем есмь, без ответа сый, к Богородице 
зову: всяческих мя избави зол. 


Песнь 9 


Ирмос: Еже, радуйся, от ангела приимшая и рождшая Создателя Своего, 
Дево, спаси Тя величающия. 


Молитва ми в печалех жития, Богородице, буди, и спаси от бед, ныне 
прибегающаго к Тебе. 

Воистинну Едина на земли и в мори явилася еси, Чистая, кров 
неразоримь, прибегающим Ти несумненною душею. 

Слава: Без ума себе всяческими поработившу лютыми паденьми, 
мольбами Твоими свободу подаждь ми, Всепетая. 

И ныне: Тя надежду и заступление твердо стяжав, Чистая, величая ТЯ, 
яко Богородицу, песнь верою скончаваю. 


В НЕДЕЛЮ 
Канон Пресвятей Богородице 


Песнь 1 


Ирмос: Яко по суху пешешествовав Израиль по бездне стопами, гонителя 
фараона видя потопляема, Богу победну песнь поим вопияше. 


Припев: Пресвятая Богородице, спаси нас. 


Моего ума облак страстей отжени, Чистая, и возсияй ми свет, 
рождшая, Пречистая, Сына, сияние Отчее, яко да воспою ТЯ. 
Яко Гавриил Деве, приидите, вернии, и мы вопием благоговением 


Е) 


душевным: воистинну украшена, Чистая, рождшая Радость: радуйся, 
Пречистая. 

Слава: Иже безстрастно прежде век от Отца рожденнаго, Пречистая, в 
последняя дни во утробе носящи Сына, родила еси сугуба, Бога и 
Человека. 

И ныне: Бога родила еси Единаго без тли и Дева пребыла еси по 
Рождестве, якоже бе и прежде Рождества, Пречистая: сего ради, 
вернии, радуйся, Тебе зовем. 


Песнь 3 


Ирмос: Несть Свят, якоже Ты Господи Боже мой, вознесый рог верных Твоих, 
Блаже, и утвердивый Нас на камени исповедания Твоего. 


Несть непорочны, якоже Ты, Пречистая Богородице, рождшая 
Зиждителя и Владыку всяческим: темже Ти вси вернии благодарственно, 
радуйся, взываем. 

Страстей смущает мя лютое волнение, Чистая, и горестьми многих 
падений во глубину пометаемь воистинну злых моих, даждь ми руку, 
Чистая, и спаси мя. 

Слава: Тьму разруши моих прегрешений, Дево, и озари светом 
безстрастия жизнь несказанно, Чистая, рождшая Солнце 
неприкосновенное. 

И ныне: Огнем страха Божия очистивши мя, Отроковице, от 
прегрешений и скверны, облецы светозарною одеждею добродетелей и 
ликом святых сочетай. 


Песнь 4 


Ирмос: Христос моя сила, Бог и Господь, честная Церковь Боголепно поет, 
взывающи, от смысла чиста, о Господе празднующи. 


Свет рождшая, тьму разруши многих моих прегрешений Твоею зарею, 
Пренепорочная Владычице, Яже Солнце правды верным возсиявшая. 

Надежду Тебе, Пречистая, ныне предлагаю моего неможения: да от 
Тебе не недействован отыду, спасение же получив, воспою, радуяся. 

Слава: Богатыя щедроты Твоя даруй нам, Пречистая, верою и любовию 
в Твой храм притекающим, и от всяких искушений и скорбей избави. 

И ныне: Слово, Пречистая, в Тя вселися, безеловесия страстей мир 
избавляя, Владычице, и Царствия Небеснаго сподобляя воспевающия ТЯ. 


Песнь 4 


Ирмос: Божиим светом Твоим Блаже, утренюющих Ти души любовию озари, 
молюся: Тя ведети, Слове Божий, истиннаго Бога, от мрака греховнаго 
взывающа. 


Божественною зарею от Твоих чресл возсиявшаго, мою душу, во тьме 
спящую, просвети, Дево, и греховную мглу отжени, светом мя Твоим 
просвещающи. 

Душу мою исцели, Благая, впадающу в разбойники, милостивне елей 
искапающи, и вино благосердия Твоего, разумы независтно подающими. 

Слава: Плотския недуги и душевныя исцели нам, к Тебе прибегающим, 
Всепетая: крепость бо еси притекающим под кров Твоея молитвы, 
Богородительнице. 

И ныне: Божественный Дух Святый вселься, Пресвятая Чистая, в Твое 

чрево, осенив Тя показа Дом Троицы, благоволением Отчим Слово 
заченши и Сего рождши. 


Песнь 6 


Ирмос: Житейское море воздвизаемое зря напастей бурею, к тихому 
пристанищу Твоему притек, вопию Ти: возведи от тли живот мой, 
Многомилостиве. 


Тьму разруши окаянныя моея души и светом просвети мя, Пречистая, 
возсиявшим от Твоих ложесн и все человеческое естество озарившим. 

Враг видимых и невидимых навета избави мя, Чистая, и подаждь ми 
кров державный Твоего заступления: к Тебе бо, Дево, ныне прибегох. 

Слава: Создавый всяческая, в последния дни от святыя утробы Твоея 
воплотися, человеческое естество, еже от Адама люте поползшееся, 
устроив, мир обнови. 

И ныне: Святых ангел благолепие поет ТЯ, и аз молю, Пренепорочная: 
отыми от мене нелепая бесов мечтания, в тишине соблюдающи сердце 
мое. 


Таже: Господи помилуй, трижды. Слава, и ныне 


Седален, глас 6: 


Прилози сопротивных борют достояние Твое, Владычице Чистая, 
разори тех коварствия и низложи на землю гордынное шатание: Ты бо 
еси заступница верно молящимся Ти. 


Песнь 7 


Ирмос: Росодательну убо пещь содела ангел преподобным отроком, халдеи 
же опаляющее веление Божие мучителя увеща вопити: благословен еси, Боже 
отец наших. 


Просветивши мя Светом Неприступным, Пречистая, во тьме 
неразумения, и к Свету настави верно вопити Сыну Твоему благочестно: 
благословен Бог отец наших. 

Омраченный облак отжени от души моея, Богородительнице, осиявши 
светом всех Творца: приятелище бо еси Света Превечнаго, от Отца 
безстрастно возсиявшаго. 

Слава: Приклонися нашим мольбам, Чистая Богородительнице, 
молитвою милостивно подвигнися к Богу: и Сего милостива сотвори нам, 
на Тя, Благая, присно надеющимся. 

И ныне: Осквернена мя суща страстьми лукавых деяний, очистилище 
даждь ми, Чистая, слез капли отмывающи студ лукавый греха моего, 
окаяния источник. 


Песнь 8 


Ирмос: Из пламене преподобным росу источил еси и праведнаго жертву 
водою попалил еси: вся бо твориши, Христе, токмо еже хотети, Тя превозносим 
во вся веки. 


Яже Владыку всех плотию рождшая, насильствия страстей исхити мя, 
Отроковице, и Творцу всяческих присвой любовию, поющаго во вся веки. 
На одре болезненне слежащу ми, посещением Твоим, Отроковице, 
возстави мя и душевное и телесное даруй ми здравие, воспевающу 
5 


Христа во веки. 

Слава: Страстей моих пламень угаси росою молитв Твоих, Владычице, 
и мене спаси, якоже прежде Сын Твой избави отроки, превозносящия Его 
во веки. 

И ныне: Не ужасаюся лаяния борца, на Тя упование чаяния моего 
имый, Благая: заступаеши бо всегда, спасающи от бед Тя восхваляющих. 


Песнь 9 


Ирмос: Бога человеком невозможно видети, на Негоже не смеют чини 
ангельстии взирати: Тобою же, Всечистая, явися человеком Слово воплощенно, 
Егоже величающе, с Небесными вои Тя ублажаем. 


Зол всяческих избави к Тебе прибегающаго верою, Дево Пречистая, и 
здравие даждь ми, прибегшему в покров Твой, Отроковице, и лютых 
избавление: яко да во гласех благодарственно присно славлю ТЯ. 

Клятву печали разрушила еси, Чистая, и радость источила еси миру 
Рождеством Твоим, благословения Источник рождши. Темже 
восхваляюще Тя Всепетую, вси благодарственно вернии ублажаем 
присно. 

Слава: Света приятелище, Богородительнице, Твое чрево бысть, 
Всепетая, от Отца Возсиявшаго прежде всех век. Темже Тя Богородицу 
вси славим: Сего яко Сына Твоего и Бога величаем. 

И ныне: Сына безлетна, от Отца возсиявшаго, Едина Чистая, родила 
еси в лето, Духа наитием Божественнаго. Темже Тя, Пречистая, 
Богородицу неискусомужную вси языком и сердцем вернии исповедуем. 


В ПОНЕДЕЛЬНИК 
Канон Пресвятей Богородице 


Песнь 1 


Ирмос: Яко по суху пешешествовав Израиль по бездне стопами, гонителя 
фараона видя потопляема, Богу победну песнь поим вопияше. 


Припев: Пресвятая Богородице, спаси нас. 


Преклонен множеством искушений и лютых деяний, выю душевную и 
телесную преклоняю Тебе, Чистая, и вопию Ти прилежно: Ты мя исправи. 

О Всенепорочная Отроковице, крепкая верных помощь и упование 
христиан! Ты мя свободи плотских сластей же и страстей, борющихся со 
мною. 

Слава: Световодительница сущим во тьме: Свет мысленный рождши, 
Пречистая, просвети мою душу, и ум освяти, страстей и прегрешений 
тьму решащи. 

И ныне: Омраченныя души моея наведеньми безместных помышлений 
тьму разруши, Богородице Владычице, светом святых заповедей 
Воплощеннаго из Тебе. 


Песнь З 


Ирмос: Несть Свят, якоже Ты, Господи Боже мой, вознесый рог верных Твоих, 
Блаже, и утвердивый нас на камени исповедания Твоего. 


На Тя, Чистая и Пречистая, надеявся, да не отпаду еже к Тебе чаяния, 
яко Мати Человеколюбца Бога милостива, сетей мя вражиих избави. 


Марие, Мати Божия, Спасения двере, Еюже пройде Един Иже всех 
Творец, покаяния ныне Божественныя двери отверзи ми, Пречистая. 

Слава: Пристанище буди ми и хранительница, Чистая, лютыми 
треволнении страстей обуреваемому всегда в мори жития, Едина 
Приснодево. 

И ныне: Марие, Мати Божия, просвети душу мою помраченную люте 
многими грехи, и стрелою лукаваго уязвленную, и изнемогшую. 


Песнь 4 


Ирмос: Христос моя сила, Бог и Господь, честная Церковь Боголепно поет 
взывающи, от смысла чиста, о Господе празднующи. 


Крепость моя, Пречистая, и прибежище, и необоримая стена, и к Богу 
молитвенница сущи, вечнующаго пламене и геенны свободи мя. 

Марие Всечистая, страстей молву моего ума, и искушений бурю 
разори, Яже безстрастия Источник рождши, Мати Приснодево. 

Слава: Чистая и Всенепорочная, Яже чистоты бывши приятелище 
вместне!, Божественнаго вселения, душевную мою скверну и нечистоту 
потреби. 

И ныне: Едину Пречистую, Едину нескверную молю Тя, Отроковице, 
сладостными осквернившася страстьми и окалявша душу Твоими 
молитвами очисти. 


Песнь 5 


Ирмос: Божиим светом Твоим, Блаже, утренюющих Ти души любовию озари, 
молюся: Тя ведети, Слове Божий, истиннаго Бога, от мрака греховнаго 
взывающа. 


Осквернен помыслом и окалян многими паденьми, Мати Божия, Тя 
молю, Едина нескверная, ущедри и спаси мя ходатайством Твоим. 

Божественным сиянием Твоим, Благая, просвети душу мою, 
омраченную сладостьми, и к спасения стези направи, Едина Спаса 
Христа рождшая. 

Слава: Греховныя ми пленицы расторгни Твоим ходатайством, Дево, и 
заступлением, и радости Божественныя тишины исполни душу мою 
окаянную и тьмы избави. 

И ныне: Тя Едину Божественное прибежище ныне стяжав, Благая, зову 
Ти и верно припадаю: Ты мне заступление и покров спасения буди, 
Владычице мира, и спаси мя. 


Песнь 6 


Ирмос: Житейское море воздвизаемое зря напастей бурею, к тихому 
пристанищу Твоему притек, вопию Ти: возведи от тли живот мой, 
Многомилостиве. 


Повинен сый грехами, и люте уязвихся, окаянный, к Тебе, Богомати 
милостивей прибегаю, моляся: нападения потреби прегрешений моих. 

Двере благодатная, отверзшая верным дверь Небесную, покаяния 
дверь светлую отверзи ми, Владычице, и врат смертных свободи. 

Слава: Страстьми мя преклонена от сопротивных прилог, Мати Божия, 
утверди, Яже безстрастия рождши Источник: к Тебе бо прибегох, 
окаянныя моея души утешительнице. 


1 Имеется в виду, что Богородица вместила в Себя Невместимого Бога. 


И ныне: Призри, Владычице, на мя смиреннаго, и ненадеждно спаси 
мя: Ты бо еси упование и покров ми, жизнь и свет сердцу моему, 
Богородице, и утверждение. 


Таже: Господи помилуй, трижды. Слава, и ныне 


Седален, глас 6: 


Безпомощным крепость Ты воистинну, Пресвятая Дево Мати, отсюду, 
смиреннии, Тобою возвышаемся, о Тебе высоце держимся: всем Ты еси 
покров, и к Богу ходатаица. 


Песнь 7 


Ирмос: Росодательну убо пещь содела ангел преподобным отроком, халдеи 
же опаляющее веление Божие мучителя увеща вопити: благословен еси, Боже 
отец наших. 


Очищение имамы Тя всегда к Богу, Пренепорочная: темже испроси 
избавити всех, Пречистая, тамо мучений страшных, Богородицу 
воистинну исповедающих Тя. 

Леностию мя одержима, воздвигни к деланию, Пречистая, 
Божественных деяний, укрепляющи мя на враги, присно борющия мя 
люте, и сопротивными помышлении прельщающия. 

Слава: Не остави мене, Дево, погибати, ни попусти снедь быти присно 
жаждущему мою пагубу змию лютому: но подаждь ми Твою богатую 
МИЛОСТЬ. 

И ныне: Молящи не престай Человеколюбца Бога нашего, 
Всенепорочная, яко да приимем совершенное прощение, Чистая, и 
улучим Небесных уготованных благ и неотъемлемую радость. 


Песнь 8 


Ирмос: Из пламене преподобным росу источил еси и праведнаго жертву 
водою попалил еси: вся бо твориши Христе, токмо еже хотети, Тя превозносим 
во вся веки. 


Якоже Рождеством Твоим, Всечистая, благих дел покажи плодоносно 
неплодное сердце мое, Бога умоляющи. 

Мольбу, Дево, Богу принеси, души наша спасти, Богоблагодатная, и 
страстей приятия избави нас, и от бесов злаго искушения. 

Слава: К Твоему прибегаю покрову, Всенепорочная, и предстательницу 
живота моего ныне предлагаю, избави мя, Отроковице, суда страшнаго 
и испытания, и огня вечнаго. 

И ныне: Поколебавшуюся злобою борца душу мою утверди, Дево 
Чистая, и огненнаго изми мя мучения, и козлищ болезненныя части. 


Песнь 9 


Ирмос: Бога человеком невозможно видети, на Негоже не смеют чини 
ангельстии взирати: Тобою же, Всечистая, явися человеком Слово воплощенно, 
Егоже величающе, с Небесными вои Тя ублажаем. 


Страстей волнение смущает мя и сластьми погружает мя, Дево 
Пренепорочная, Яже кормчию Христа рождшая: руку ми помощи простри 
и спаси мя, Едина спасение верою блажащих ТЯ. 

Чертоже и престоле Царствующаго, горо Божия и граде избранный, и 

раю солнца облаче всесветлый, просвети душу мою, облак отгоняющи 
грехов моих многих, Богоблагодатная. 

Слава: Чистая Дево Богообрадованная, двере Света, двери души моея 
отверзи, греха вход заключающи: да мя не приимет рука льстиваго, 
ведущи люте ко всепагубней и страшней муце. 

И ныне: Душе, возникни и побди в молитвах и во всеблагих 
попечениих, уныния сон отгоняющи, бодрую заступницу имущи всегда, 
Чистую Матерь Божию Всещедрую. 


ВО ВТОРНИК 
Канон Пресвятей Богородице 


Песнь 1 


Ирмос: Яко по суху пешешествовав Израиль по бездне стопами, гонителя 
фараона видя потопляема, Богу победну песнь поим вопияше. 


Припев: Пресвятая Богородице, спаси нас. 


Всяко моего рыдаю жития сквернаго и множества безмерных ми зол: 
что же исповем Ти, Чистая? Недоумею и ужасаюся: но помози ми, 
Владычице. 

Откуду начну глаголати лукавая и лютая моя падения, страстный аз? 
Увы мне, что буду прочее? Но, Владычице, прежде конца ущедри мя. 

Слава: Смертный убо час, и судище страшное всегда помышляю, 
Пречистая, обычаем же всезлым прельщаюся люте: но помози ми. 

И ныне: Благих тлитель, смотряя мя ныне нага Божественных 
добродетелей и далече отступльша и отчуждена от Бога, поглотити мя 
устремляется: Владычице, предвари. 


Песнь З 


Ирмос: Несть Свят, якоже Ты, Господи Боже мой, вознесый рог верных Твоих, 
Блаже, и утвердивый нас на камени исповедания Твоего. 


Душу окалях скверно от безмерных зол моих страстный аз, 
Богородице Владычице: и камо прочее пойду, отчаянием весь 
одержимь? 

И еже по образу себе окалях блуднаго, увы мне, Чистая, 
высокомудренною волею: по подобию бо и делом, и словом, и помыслом 
содеях безместная. 

Слава: Несть ин в человецех, иже неподобная содеяв, ни родися в 
мире, якоже аз, Благая, помрачен умом: ибо Крещение Божественное 
оскверних. 

И ныне: На конец достигох злых, Пресвятая Дево, Ты помози ми 
вскоре: небо и земля вопиют горце, от безместных деяний неподобных. 


Песнь 4 


Ирмос: Христос моя сила, Бог и Господь, честная Церковь Боголепно поет 
взывающи, от смысла чиста, о Господе празднующи. 


Ангельстии чинове и воинства Небесных Сил Твоего Сына ужасаются 
державы, Чистая: ныне же аз отчаявся, безстрашием одержимь есмь. 

Удивися вся земля и ужасеся, зрящи лютая и злая творящу ми, и 
безместная: и Твоего Сына многому милосердию чудится. 

Слава: Церковь оскверних зле телесную, и церковь Господню, в нюже 

человецы трепещуще входят: аз же, блудный, без студа вхожду, увы 
мне! 

И ныне: Не яви, Владычице, не яви странна мя, устраншася крова Сына 
Твоего, всяко недостойнаго: но омый мене от скверны прегрешений 
моих. 


Песнь 5 


Ирмос: Божиим светом Твоим, Блаже, утренюющих Ти души любовию озари, 
молюся: Тя ведети, Слове Божий, истиннаго Бога, от мрака греховнаго 
взывающа. 


Божественным сиянием Твоим, Благая, исцели душевныя моя страсти, 
яже ми тлитель всея, и избави мя сего пленения горькаго: смеется бо, 
зря мене без заступления. 

Адам преступи убо заповедь едину Сына Твоего, Дево, и во изгнание 
впаде: како же рыдаю прегрешений моих бездну, аз преступный и 
отступник Его? 

Слава: Убийца убо явлься древле и братоубийца Каин, Богом проклят 
бысть: что же сотворю аз вседерзый, душу убо убив ныне, и не 
стыждуся? 

И ныне: Исаву поревновах лютому, чревообъядением и сытостию весь. 
Душу оскверних пиянством, и ласкосердством житие мое, и кто мене не 
плачет страстнаго? Увы мне! 


Песнь 6 


Ирмос: Житейское море воздвизаемое зря напастей бурею, к тихому 
пристанищу Твоему притек, вопию Ти: возведи от тли живот мой, 
Многомилостиве. 


Житие мое блудно, душа моя сквернава, и живот весь окаянен, тело 
же мое все во злых люте окалях. Темже потщися, Дево, помощи ми. 

Конец предста, и не терплю, Благая, совесть обличает мя: предстоят 
бо ми деяния лукавая и жития блудное: и судища ужасаюся Сына 
Твоего, Чистая. 

Слава: Плоти моея разжжение, река огненная страшна и неугасима 
ждет воистину, и червь неусыпаяй: но угаси ми сия молитвами Твоими, 
Пречистая. 

И ныне: Ныне трепетом одержимь есмь, Благая, и ужасаюся лукаваго 
ловления. Прежде бо конца хощет мя тлитель убити, держя мя яко 
пленена всего и нага добродетелей. 


Таже: Господи помилуй, трижды. Слава, и ныне 


Седален, глас 6: 


Упование и стена, и пристанище людем Твоим, Дево, из Неяже родися 
безстрастно Спас всяческих, и спасе уповающия на Тя: якоже плачася 
Твоего Сына при Кресте, Того и ныне моли избавити от тли вся поющия 
Тя. 


Песнь 7 


Ирмос: Росодательну убо пещь содела ангел преподобным отроком, халдеи 
же опаляющее веление Божие мучителя увеща вопити: благословен еси, Боже 

отец наших. 


Седмь седмицею пламень разжже ми страстьми лукавый, и 
любодеяньми сердце мое всегда умерщвляет: темже токами моих слез 
угаси его, Мати Божия, и спаси мя. 

Окаляема тиною прегрешений моих, не отрини мене, Владычице 
Благая: ибо зря мя, во отчаянии суща, смеется прелукавый враг: но Сама 
Твоею державною рукою возстави. 

Слава: Страшное убо судище, страстная душе моя и нечувственная, и 
мучение же некончаемое и грозное: но обаче ныне припади к Матери 
Судии Твоего и Бога, и не отчайся сама. 

И ныне: Омрачихся страстный множеством безмерных зол, и 
оскверних душу и тело же и ум: темже, Пречистая, светом Твоих сияний 
к безстрастию сладости скоро введи мя. 


Песнь 8 


Ирмос: Из пламене преподобным росу источил еси, и праведнаго жертву 
водою попалил еси: вся бо твориши, Христе, токмо еже хотети, Тя превозносим 
во вся веки. 


Яже от Троицы Единаго Бога рождшая и на руку носившая, Дево Мати, 
угаси страстей огнепальную пещь и слезными токи омый душу мою. 

Прихода смертнаго ужасаюся, Пречистая, и суда онаго весь ныне 
убояхся, дея же злая, никакоже стыждуся: ущедри мя прежде конца 
молитвами Твоими, Дево. 

Слава: Стенания немолчная, Владычице, даруй ми, и слез тучы даждь, 
да отмыю моя прегрешения многая и неисцельныя язвы: яко да улучу 
жизнь вечную. 

И ныне: Зол моих множество Тебе исповедах, Владычице, яко ни един 
в мире ин прогнева тако Бога, Сына и Господа Твоего: Сего ми на 
милость вскоре премени, Дево. 


Песнь 9 


Ирмос: Бога человеком невозможно видети, на Негоже не смеют чини 
ангельстии взирати: Тобою же, Всечистая, явися человеком Слово воплощенно, 
Егоже величающе, с Небесными вои Тя ублажаем. 


Се прихожду Ти, Пречистая, со страхом многим и любовию, крепость 
ведый многия молитвы Твоея, раб Твой: много бо может воистинну, 
Владычице, мольба Матерня к Сыну: милосердием бо преклоняется. 

Лики приими архангел же и множество вышних воинств Зиждителя 
моего: апостол же и пророк соборы, и мученики, и преподобныя, и 
священномученики: и молитву сотвори, Чистая, за нас к Богу. 

Слава: И ныне и тогда Твою помощь да обрящу, Чистая, в час, в оньже 
изыдет дух мой, вскоре изымающи, избави мя бесовскаго мучительства, 
Пренепорочная, и не остави мене, Благая, предану быти им. 

И ныне: Судии Щедраго чаю, и Человеколюбиваго Твоего Сына, Чистая 
не презри мене: но Того ми сотвори благопременна, поставити мене 
одесную тогда, Всенепорочная, Пречистому судищу Его, на Тя бо уповах. 

В СРЕДУ 


Канон молебный Пресвятей Богородице" 


Песнь 1 


Ирмос: Помощник и покровитель бысть мне во спасение, Сей мой Бог, и 
прославлю Его, Бог отца моего, и вознесу Его, славно бо прославися. 


Припев: Пресвятая Богородице, спаси нас. 


Како приступлю к Тебе, Чистая, отчаян окаянный аз, весь страстен 
нечистотами быв? Но ущедривши, спаси окаянную мою душу, 
Богородительнице Пречистая. 

Воставши, смиренная душе, от глубины безчестия, возопий тепле к 
Единей Чистей: помилуй мя, Отроковице Пренепорочная Чистая, и 
страстей мя избави. 

Слава: Бурею напастей потоплен бых грехи: простри ми ныне помощи 
руку, Чистая, и избави безчестия страстей, яко да присно славлю ТЯ. 

И ныне: Греха лютыя бури избави мя, Богородительнице, от неяже 
весь сквернен есмь. Темже Ти притекаю, облегчи ми ныне тяготу 
прегрешений моих. 


Песнь 3 


Ирмос: Утверди, Господи, на камени заповедей Твоих подвигшееся сердце 
мое, яко Един Свят еси и Господь. 


Состаревшася страстьми безчестными греха, млада сотвори мя, 
Пренепорочная, соузы прегрешений облегчающи. 

От брения мя очисти и тины греховныя, и храм мя Божественный 
сотвори, Богородице, чисте к Тебе прибегающаго. 

Слава: Возникни, окаянныя душе, от сна уныния: очима же воззри к 
Единей спасающей Тя, Отроковице Богоневестней. 

И ныне: Прихожду, Владычице, отчаян и сокрушен, и к молитве Твоей 
теплей прибегаю: спаси мя, Чистая, раба Твоего. 


Песнь 4 


Ирмос: Услыша пророк пришествие Твое, Господи, и убояся, яко хощеши от 
Девы родитися и Человеком явитися, и глаголаше: услышах слух Твой и 
убояхся: слава силе Твоей, Господи. 


Глагол же и вещей, право хощу судитися, Богородительнице, к Твоему 
Сыну, Пренепорочная, да обрящу Тя тогда прибежище и заступление 
державнейшее, мук всех избавляющее мя. 

Житие мое окаляно, нечист же нрав грехами, весь страстен бых, 
Чистая: очисти мя от скверны прегрешений и убели, яко снег, Твоим 
ходатайством к Богу Благосердому. 

Слава: Пленицами моих согрешений стягнут есмь отвсюду, к 
покаянным путем уклонятися не могий: простри ми руку, 
Пренепорочная, управи же ми стезю к спасения пути наставляющую мя. 

И ныне: Лютых мя мук, и тьмы кромешния, и геенны Твоими 
молитвами свободи, Дево: имаши бо волю и силу, Господа рождшая 
Единаго Преблагаго. 


' Творение Иоанна иеромонаха. Краегранесие канона: Пресвятая, приими Иоанна 
рыдание. 

Песнь 5 


Ирмос: От нощи утренююща, Человеколюбче, просвети молюся, и настави и 
мене на повеления Твоя, и научи мя Спасе, творити волю Твою. 


В День Суда явися, Владычице, и предстани ми, муки и огня 

свобождающи: да, спасся, воспою Твою необоримую благодать. 

Устраншася, Владычице, крова Твоего, враг видя мя, врину во глубину 
прегрешений душу мою, и зря мя, смеется: но помози ми. 

Слава: Возникнути сотвори, Чистая, окаянную и страстную мою душу, 
молю Тя, Пренепорочная, и изми тяготы ея, многих грехов. 

И ныне: Мольбу приношу Ти, Пренепорочная, от скверных и окаянных и 
нечистых моих устен: ущедри мя Твоею молитвою, молю ТЯ. 


Песнь 6 


Ирмос: Возопих всем сердцем моим к Щедрому Богу, и услыша мя от ада 
преисподняго, и возведе от тли живот мой. 


Блуднаго мене и преокаяннаго приими, Владыко Христе, и муки 
избави, мольбами Тебе рождшия, и шуия части избави мя. 

Темный ада одержит мя страх, Чистая, и козлищ часть смущает мя: 
еяже избави мя, Пречистая Богородице, молю ТЯ. 

Слава: Умертвивши плоти моея страстное, Владычице Богородице, 
оживотвори мою, Чистая, душу преокаянную, и на путь правый настави 
мя. 

И ныне: Рабское приношаю Ти моление, неразумный аз, и к Твоему 
прибегаю благоутробному милосердию: не возврати мене, Чистая, 
посрамлена. 


Тоже: Господи помилуй, трижды. Слава, и ныне 


Седален, глас 6: 


От сердца стенание и от утробы приношаю Ти, Пренепорочная, Твоего 
прося благопребытнаго заступления: помилуй всестрастную мою душу, 
умилосерди многомилостиваго Бога, избавити мя суда и езера 
огненнаго, Едина Благословенная. 


Песнь 7 


Ирмос: Согрешихом, беззаконновахом, неправдовахом пред Тобою: ниже 
соблюдохом, ниже сотворихом, якоже заповедал еси нам: но не предаждь нас 
до конца, отцев Боже. 


Яко милостиву, яко благолюбиву Деву Матерь, всю Тя, яко Чистую 
сведый, прибегаю аз окаянный: но не отврати мене, Всенепорочная, 
посрамлена от Тебе. 

Возникни, о страстная душе, и востани окаянная: бий из глубины в 
перси и испусти слез источники, да тя помилует, окаянную, милосердия 
Мати, Христа и Бога. 

Слава: Храм Божий быв, от Крещения Божественнаго древле, весь 
осквернихся окаянный, и низлежу ужасно падением люте: но Ты мя 
возстави, Пренепорочная, отчаянных надежда. 

И ныне: Облак тяжек покры преокаянное мое сердце: тьма и мрак 
найде на страстную мою душу, Богоневесто: покаяния лучами озари мя, 
да славлю ТЯ. 


13 


Песнь 8 


Ирмос: Егоже воинства Небесная славят, и трепещут херувими и серафими, 
всяко дыхание и тварь, пойте, благословите и превозносите во вся веки. 


Река огненная смущает, и мрак несветимый всего мя колеблет, червь 
мя ужасает и скрежет зубный, Дево: да обрящу Тя тогда заступницу 
Державну. 

Возгнещение огню да не буду, Господи, ни да услышу глас прещения 
Твоего, имея молящую Тя, Твою Чистую Матерь: Еяже мольбами помилуй 
мя, взываю Ти. 

Слава: Божественнаго гласа услышати сотвори мя, и стояния 
избранных покажи мя, Христе, причастника: да не плачевное место мя 
приимет, имуща молящую Тя о сем Богородицу. 

И ныне: Струи слез ныне низпосли ми, и стенание от души сотвори во 
мне, Чистая, всегда припадати Твоему покрову, яко да обрящу 
разрешение грехов моих Твоею молитвою. 


Песнь 9 


Ирмос: Безсеменнаго зачатия Рождество несказанное, Матере безмужныя 
нетленен Плод: Божие бо Рождение обновляет естества. Темже Тя вси роди, 
яко Богоневестную Матерь, православно величаем. 


День суда страшный смущает мя, Дево, скрежет зубов тлит сердце 
мое, стояние козлищ ужасает мя: но помощь в лютых да обрящу Тя 
Богородицу, егда хощу осудитися. 

Ныне трепет содержит мя: и страх смущает мя геенский. И что 
содеяти, не вем окаянный и осужденный: темже притекаю к Тебе и 
теплым умилением вопию Ти: не презри мене, Пречистая. 

Слава: Зря судище и помышляя суд Твой, Христе мой, в немже хощу 
судитися, праведно о делех осужденный. Но имам молебницу тогда, к 
щедротам Твоим многим молящую Богоневестную Матерь Твою. 

И ныне: Мысленно прикасаяся Твоим стопам, Всенепорочная, молю Тя: 
приими рыдание мое, пение внуши и прегрешений разрешение подаждь 
ми, вопию Ти, молитвами Твоими, Дево, да любовию Тя величаю. 


В ЧЕТВЕРТОК 
Канон Пресвятей Богородице" 


Песнь 1 


Ирмос: Яко по суху пешешествовав Израиль по бездне стопами, гонителя 
фараона видя потопляема, Богу победну песнь поим вопияше. 


Припев: Пресвятая Богородице, спаси нас. 


Приими, Дево, мольбу мою из уст недостойных, от скверных устен 
дерзновенно приносити устремившагося: и свет умиления, Чистая, озари 
рабу Твоему. 

Тучи слез ми подаждь Твоими молитвами, Дево Мати Чистая: яко да 
плачу тепле, о ихже соделах на земли, и убегну Тобою муки всякия. 

Слава: Моего рыдания не отрини, Яже Источник Милосердия рождшая: 
но милостивно, Благая, Твоим милостивным оком, Богородице, души 
моея страсти исцели. 


1 Краегранесие канона: Даждь ми, Дево, слезы покаяния. 

И ныне: Стенанием плачися, душе моя, и себе отнюд рыдай, 
покланяющися Матери Божии и глаголющи: мене, повиннаго, избави 
муки страшныя. 


Песнь 3 


Ирмос: Несть Свят, якоже Ты, Господи Боже мой, вознесый рог верных Твоих, 
Блаже, и утвердивый нас на камени исповедания Твоего. 


Несть ин, якоже аз, прегрешив, Пресвятая Чистая, порабощся злобами 
безмерных помышлений: но на Тя надеявся, молю: сих мя исхити. 

Се наидоша на мя яко раны, вся вражия злобы отяготевше, и зело 
возсмердеша, и душу ведут на всяко падение. 

Слава: Многое множество моих прегрешений: сего ради, Пресвятая, 
верою припадая, вопию Ти смиренный: в час страшный умолити, Егоже 
воплотила еси. 

И ныне: Святая Богородице, мене повиннаго всякому осуждению изми, 
дерзновение к Богу яко имущи Матерне, и чертогу Сего учини мя. 


Песнь 4 


Ирмос: Христос моя сила, Бог и Господь, честная Церковь Боголепно поет 
взывающи, от смысла чиста, о Господе празднующи. 


Источник ми слез даруй, Владычице, яко да отмыю скверну 

смиренныя души моея и обрящу доброту, юже погубих советом змииным. 

Боже мой Милосерде, Боже Человеколюбче, волителю милости, ныне 
на мя излий Твою милость: молит Тя надежда и заступница моя, Мати 
Твоя. 

Слава: Мене блуднаго, мене ужаснаго, без ума и безстудно много 
согрешша к Тебе, Пренепорочная, ущедривши, спаси и геенны свободи. 

И ныне: Пажить потреби смерти, рождши Жизнь всяческих. Темже и 
аз зову Ти: согреших, спаси мя, Чистая, Матерними Твоими мольбами. 


Песнь 5 


Ирмос: Божиим светом Твоим Блаже, утренюющих Ти души любовию озари, 
молюся: Тя ведети, Слове Божий, истиннаго Бога, от мрака греховнаго 
взывающа. 


Помилуй мя Чистая, на Тя всю надежду мою возложившаго: и ущедри, 
верою взываю Ти, презревши души моея вся страсти лютыя. 

Спаси мя от страстей, скорби и вреда, лукавых сопротивных, и избави 
сих лаяния смиренную мою дущу, да не рекут, Дево: укрепихомся нань. 

Слава: Чиста телом и душею, Пречистая, явльшися, душу мою от 

скверны свободи, дая ми чисто жити, и настави творити ми Господню 
Божественную волю. 

И ныне: Тя Едину имам прибежище, и к Богу пременение, иже во 
многих прегрешениих все житие мое иждих. Темже мя, Богородице, Ты 
ущедри. 


Песнь 6 


Ирмос: Житейское море воздвизаемое зря напастей бурею, к тихому 
пристанищу Твоему притек, вопию Ти: возведи от тли живот мой, 
Многомилостиве. 

Исправи, Владычице, малое мое стенание и рукама воздеяние, якоже 
благовонну жертву, и Твой сподоби зрак чистою совестию узрети. 

Глагол моих, Владычице Благая, не презри моление, Родительнице 
Милостиваго Бога, от Твоея утробы возсиявшаго: но даждь ми прежде 
конца Божественное оставление. 

Слава: Преклонихся страстьми блудно, преокаянный, и удалихся от 
Бога: Егоже моли спасти мя, Благая, к Тебе бо прибегох, и одеждами мя 
предними украси. 

И ныне: Не опали ложесн Твоих Огнь сый Иисус, из Тебе плотию 
приходит: Сего, Чистая, моли огня и всякия муки избавите верою 
воспевающих ТЯ. 


Таже: Господи помилуй, трижды. Слава, и ныне 


Седален, глас 6: 


Чистая Дево и Славная, ангелов славо, егда предстала еси Кресту 
Сына и Бога Твоего, не терпящи озлобления враг, взывала еси, рыдающи 
стенаньми, Едина Благословенная: како терпит Человеколюбец сих всех 
наносимая? 


Песнь 7 


Ирмос: Отроцы в Вавилоне пещнаго пламене не убояшася: но посреде 
пламене ввержени, орошаеми пояху: благословен еси, Господи Боже отец 
наших. 


Возникни, о душе моя, от злых, яже содеяла еси, что спиши прочее, 
что сном уныния низлежиши? Богородице возопий: Пресвятая, помози 
ми. 

Образ вида Твоего чту и не смею воззрети к Тебе, Пресвятая: молю 
прияти долгов прощение и чисто видети Твою пречистую икону. 

Слава: В Твое прибегаю, Богородительнице, заступление, и припадаю 
прияти прощение: не презри мене, Владычице, но ущедривши спаси мя. 

И ныне: Многообразными злобами душетленнаго оскверних душу и ум, 
молю Тя, Пречистая, не презри, и того искушений исхити раба Твоего. 


Песнь 8 


Ирмос: За законы отеческия блаженнии в Вавилоне юноши предбедствующе, 
царюющаго оплеваша повеление безумное, и совокуплени, имже не сваришася 
огнем, Державствуюшему достойную воспеваху песнь: Господа пойте дела и 
превозносите во вся веки. 


Безмерно согрешив и осквернив мое во гресех тело, неразумный, 
помышляю необыменнаго Суда День, и недоумевся, убояхся, и ужасаюся 
и трепещу, ко Благоутробию Твоему, Владычице, припадаю: не отрини 
мене, но виждь мою скорбь и избави всякаго осуждения мук 
многообразных. 

Закон Божественный презрев, в лености весь слежу! окаянный: 
призревши, Пречистая, возстави вскоре, и спасенных сотвори мя части 
получити, да радуяся зову Ти: радуйся, Радосте миру, Едина 
Предстательнице верою призывающим Твой твердый покров. 

Слава: Увы мне, душе моя! Како предстанем тогда во страсе и трепете 


' Слежу - лежу в праздности, валяюсь. 

судищу страшному, егда ангели предстанут во страсе и трепете? 
Богородицу имущи Благу заступницу, преклони колено и воздежи руце к 
высоте, вопиющи: призри и пощади Твоим милостивным тогда взором, 
Дево. 

И ныне: Покажи крепость Твою непостыдну заступление ныне: яко 
должник бо, Матерними мольбами преклонится Твой Сын, Дево. 
Предвари убо ныне в нужный час, да не отыду неготов, но поживу и еще, 
Препетая Богородице Чистая. 


Песнь 9 


Ирмос: Не рыдай мене, Мати, зрящи во гробе, Егоже во чреве без семене 
зачала еси Сына: востану бо и прославлюся, и вознесу со славою, непрестанно, 
яко Бог, верою и любовию Тя величающия. 


Да вышния славы получу, Дево, молюся Тебе: ослаби ми и избави 
долгов тьмы, вся презревши, Пречистая, яже в неведении, и разуме, 
вкупе дневная и нощная, яко да благодарственную песнь радуяся 
принесу Ти. 

От всяких мя скорбей исхити, Отроковице, и на камени постави нозе 
мои Божественнаго спасения: Тя бо предстательницу необориму ныне 
стяжав, уповаю прейти стену и преграду, юже преслушанием древа 
создах. 

Слава: Тя молю, рождшую милосердаго Судию и Владыку: приими 
дерзость скверных устен и убогое пение мое, и не омерзи мене, паче 
всех человек грешнейшаго: Тя бо по Бозе заступницу имею раб Твой. 

И ныне: Яко вышши сущи созданий всяческих, во утробе Твоей имела 
еси, Богородице, Бога воплощенна: Сего прилежно моли, Чистая, 
разрешити всякаго настояния раба Твоего, да свободным гласом Тя 
славословлю и аз. 


В ПЯТОК 


Канон молебный Пресвятей Богородице 


Песнь 1 


Ирмос: Помощник и покровитель бысть мне во спасение, Сей мой Бог, и 
прославлю Его, Бог отца моего, и вознесу Его, славно бо прославися. 


Припев: Пресвятая Богородице, спаси нас. 


Не отрини, Благая, не омерзи мене, не презри мене под Твое 
милосердие, Чистая, тепле притекшаго: но даждь ми еже в Тебе 
напитатися благодатию. 

Богородице Благая, скорбящих заступнице, приими мое от души 
стенание: и избави мя от всех безмерных зол, яже люте содеях. 

Слава: Тебе припадаю, Благая, скорбных Предстательнице: избави мя 
огня вечнующаго, и тьмы и пропасти, во всяком житии зле пожившаго. 

И ныне: Увы мне! Како Тя, Избавителю, умолю, Иисусе мой, безмерно к 
Тебе согрешив? Прочее ходатаицу Ти приношаю рождшую Тя Чистую, 
помилуй и спаси мя. 

Песнь 3 


Ирмос: Утверди, Господи, на камени заповедей Твоих подвигшееся сердце 
мое, яко Един Свят еси и Господь. 


Припадаю Ти, Мати Слова, приими мя щедротами Твоими: просящему 
же прегрешений прощение подаждь, теплыми молитвами Твоими. 

Помилуй мя, Владычице, помилуй, и избави от всякаго лукавствия, и 
озлобления бесов, и вечнаго мучения. 

Слава: Укроти, Владычице, сластей моих горькое пиянство, трезвение 
Божественное ми подающи покаяния, и обращение спасительное. 

И ныне: Всяческих Господа и Содержителя, Богородительнице, 
неизглаголанно рождши, умоли Сего, еже спасти стадо Твое. 


Песнь 4 


Ирмос: Услыша пророк пришествие Твое, Господи, и убояся, яко хощеши от 
Девы родитися и Человеком явитися, и глаголаше: услышах слух Твой и 
убояхся: слава силе Твоей, Господи. 


Язвы души моея, не престая, чешу любосластьми, и приложишася мне 
струпов болезни, и пребываю нечувствен и неисцелимь: помилуй, 
Богородительнице, и исцели, и спаси мя молитвами Твоими. 

Тьма греховная покры душу мою, Богородительнице, яко в нощи сице 
хожду во свете, не ведый Христовы заповеди. Свет рождшая 
Божественный, помилуй мя и просвети, молюся. 

Слава: Слово Бога Живаго сниде во утробу Твою, Мати Дево, и прием 
от Твоих кровей пречистых все мое смешение, приходит сугуб во единой 
ипостаси, Егоже моли спасти души наша. 

И ныне: Телесная хотения прилежно преидох и сласти вся, и растлен 
бых весь, и сквернен и мерзок: Пречистая Богородительнице, помилуй и 
спаси мя милосердием Твоим. 


Песнь 5 


Ирмос: От нощи утренююща, Человеколюбче, просвети, молюся, и настави и 
мене на повеления Твоя и научи мя, Спасе, творити волю Твою. 


Огнь геенский себе разжегох, дея неподобная, и гнев Божий люте 
привлекох: помози ми, Чистая, и не остави мене. 

Прегрешений оставления прося присно, деяти не престаю 
пребеззакония и Тебе, Пречистая, огорчеваю: очищение верных, ущедри 
мя. 

Слава: Егоже от Твоих кровей родила еси, Чистая, совершенна 
Человека и Бога истинна Иисуса, умоли Того избавитися нам огня 
вечнаго. 

И ныне: Двере непроходимая, молюся, отверзи ми двери покаяния 
истиннаго, и покажи стези покаяния, Чистая, Яже всех наставница. 


Песнь 6 


Ирмос: Возопих всем сердцем моим к Щедрому Богу, и услыша мя от ада 
преисподняго, и возведе от тли живот мой. 


Волны неподобных помышлений погружают мя ныне: но Ты, 
Владычице, к тихому пристанищу настави покаяния истиннаго Твоим 
милосердием. 

Надежду и стену необоримую, и предстательницу тверду стяжавше 
Тя, Отроковице, избавляемся прегрешений и страстей лютых, и всякаго 
вреда. 

Слава: Припадаю Ти, Чистая Дево, и вопию с плачем, Богородице: 
избави душу мою окаянную будущаго суда, и огня вечнаго. 

И ныне: Крепость Ты еси, Пречистая, немощных душею, Твоими 
мольбами: темже мя, яко боляща душею не презри, но исцели. 


Таже: Господи помилуй, трижды. Слава, и ныне 


Седален, глас 6: 


За милосердие щедрот, Христе, сошел еси на землю, и от Девы 
воплощься, вся освятил еси, яже от земли и к Небеси всех призвал еси. 
Темже уповающе на Тя, никогдаже погрешим, но избавляемся Тобою 
настояний: Ты бо еси Спас наш, Создателю Боже наш. 


Песнь 7 


Ирмос: Согрешихом, беззаконновахом, неправдовахом пред Тобою: ниже 
соблюдохом, ниже сотворихом, якоже заповедал еси нам: но не предаждь нас 
до конца, отцев Боже. 


Егда душа окаянная моя от телесе стерпети хощет разлучение, и не 
будет избавляяй ю, или утешаяй ю: тогда, Владычице, предстани, и 
избави мя бесов озлобления. 

Припадаю Ти и приношу слез теплыя капли: вем Твое человеколюбие, 
вем долготерпение и незлобие. Ты мя ныне помилуй, Чистая, прости и 
спаси мя. 

Слава: Помилуй, Дево, страстную и окаянную мою душу, виждь 
страстей смущение, виждь и разгорение плоти непостоянное: и помощь 
даждь ми спасительную, и избавление. 

И ныне: Отцу Единосущный, собезначальный Сын и Слово, плоть от 
Тебе прият равну, умну и одушевленну непреложно, яко весть Сам: и 
естество наше обнови в ней лучше Дево Чистая. 


Песнь 8 


Ирмос: Егоже Воинства Небесная славят и трепещут херувими и серафими, 
всяко дыхание и тварь, пойте, благословите и превозносите во вся веки. 


Недоумею, помышляя деяния моя, и трепещу Судии Страшнаго 
Судища: кий ответ, окаянный, принесу тогда? Владычице мира, буди ми 
заступница. 

Не отвержи убо мене Сама, Владычице, от лица Твоего, егда к Твоему 
воззрю образу: но милостива буди ми и настоящего премени мя 
осуждения. 

Слава: Невесто Божия, Марие безневестная, от всякаго лукаваго вреда 
избави мя, вопию Ти, Твоего раба: и в будущей при предстани ми, Едина 
христиан Предстательнице. 

И ныне: Да человеки Сын Твой, Владычице, обожит, явися из Тебе 
совершен Человек: Сего убо моли совершенно очищшася показати 
причастника мя Божественному Его Царствию. 

Песнь 9 


Ирмос: Еже, радуйся, от ангела приимшая и рождшая Создателя Своего, 
Дево, спаси Тя величающия. 


Ты Едина Предстательнице человеков еси, Пречистая, Ты еси стена 
христиан, Чистая, Тя ныне предлагаю ко Христу ходатаицу о мне 
смиренном, да Твоими молитвами помилует мя окаяннаго. 

Нощи дела соделах, и нощь мучения хощет мя ныне покрыти праведно 
суетнаго, и всяко томление прияти адово: но рождшая Судию и Бога, 
Чистая Дево, избави мя всякаго мучения. 

Слава: Время живота моего во злых изжих, и к дверем ада 
приближихся, и весь не готов, иду тамо: помози ми, Благая Богородице, 
на Тя бо надежду возложих. 

И ныне: Благолюбивая Владычице, ангелов украшение, мучеников 
славо, с сими помолися обрести нам милость и разрешение долгов, и 
возмощи всем добре жизни нашея течение скончати, Божественная 
деющим. 

